Ministerul Afacerilor Externe (MAE) anunţă că a început distribuirea materialelor necesare votării către secţiile de votare organizate în străinătate, la alegerile pentru Parlamentul European, informează news.ro.
Astfel, în cele 915 secţii din străinătate vor fi împărţite, între altele, peste 2,5 milioane de buletine de vot şi aproape 8.500 de ştampile cu inscripţia "VOTAT".
MAE a transmis, vineri, că a început, joi, distribuirea materialelor necesare votării către secţiile de votare care vor fi organizate în străinătate la alegerile pentru Parlamentul European din 9 iunie.
De asemenea, MAE a finalizat deja distribuirea către secţiile de votare din străinătate a celor 6.212 tablete care vor fi utilizate în secţiile de votare din străinătate pentru funcţionarea Aplicaţiei de verificare a dreptului de vot (ADV) şi a Sistemului informatic pentru monitorizarea prezenţei la vot şi prevenirea votului ilegal.
Potrivit prevederilor art. 28 alin. (1) lit. c) din Legea nr. 33/2007 privind organizarea şi desfăşurarea alegerilor pentru Parlamentul European, republicată, cu modificările ulterioare, Biroul electoral pentru secţiile de votare din străinătate distribuie birourilor electorale ale secţiilor de votare din străinătate, prin intermediul MAE, pe bază de proces-verbal, buletinele de vot, ştampilele de control, ştampilele cu menţiunea "VOTAT", precum şi celelalte materiale necesare procesului electoral.
"Pentru buna desfăşurare a procesului electoral din străinătate din data de 9 iunie 2024, vor fi distribuite către secţiile de votare care vor fi organizate în străinătate 2.542.800 bucăţi buletine de vot, 8.439 bucăţi ştampile cu menţiunea «VOTAT» şi 2.304.715 bucăţi timbre autocolante şi 915 ştampile de control", a arătat MAE.
MAE organizează, prin intermediul Misiunilor Diplomatice şi Oficiilor Consulare ale României în străinătate, 915 secţii de votare în străinătate la alegerile pentru membrii din România în Parlamentul European din 9 iunie, mai mult decât dublu faţă de secţiile organizate la alegerile europarlamentare din 2019.
Lista secţiilor de votare din străinătate cu adresele sediilor acestora poate fi consultată pe pagina de internet a MAE, la secţiunea dedicată alegerilor.
La alegerile europarlamentare din 9 iunie, cetăţenii români cu drept de vot care domiciliază, au reşedinţa sau se află temporar în străinătate pot vota la orice secţie organizată în străinătate, pe baza unui document de identitate românesc valabil în ziua votării: cartea de identitate; cartea electronică de identitate; cartea de identitate provizorie; buletinul de identitate; paşaportul diplomatic; paşaportul diplomatic electronic; paşaportul de serviciu; paşaportul de serviciu electronic; paşaportul simplu; paşaportul simplu electronic; paşaportul simplu temporar; în cazul elevilor din şcolile militare, carnetul de serviciu militar.
Votarea începe la ora locală 7.00 şi se încheie la ora 22.00. Alegătorii care se află la sediul secţiei de votare la ora 22.00, precum şi cei care se află la rând în afara sediului secţiei de votare pentru a intra în localul de vot pot să exercite dreptul de vot până la ora locală 23.59.